จับเอกชนตั้งทีมพัฒนาประกันรับมือเออีซี
คปภ.ร่วมมือภาคเอกชน จัดทำมาตรการเชิงรุกพัฒนาธุรกิจประกันภัยก้าวสู่เออีซี
16 พ.ค. 2555

คปภ.ร่วมมือภาคเอกชน จัดทำมาตรการเชิงรุกพัฒนาธุรกิจประกันภัยก้าวสู่เออีซี
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากการประชุมร่วมกับสมาคมประกันชีวิตไทยได้ข้อสรุปว่า หลังจากนี้จะมีการจัดตั้งคณะทำงานร่วมภาครัฐและเอกชนขึ้นมา เพื่อจัดทำมาตรการเชิงรุกในการพัฒนาธุรกิจประกันชีวิตสู่ประชาคมเศรษฐกิจอาเซียนหรือเออีซี 
“คณะทำงานฯ ดังกล่าว จะหาแนวทางพัฒนาธุรกิจประกันชีวิตให้เข้าถึงประชาชนได้อย่างทั่วถึง ภายใต้ผลิตภัณฑ์ที่ตอบสนองต่อความต้องการของประชาชน ในอัตราเบี้ยประกันภัยที่เหมาะสม ผ่านช่องทางที่หลากหลาย เพื่อให้ประชาชนทุกระดับสามารถเข้าถึงการประกันภัยได้สะดวกขึ้น รวมถึงการสนับสนุนการขยายการประกอบธุรกิจประกันภัย โดยจัดทำแผนแม่บทร่วมกันเพื่อกำหนดแนวทาง กรอบระยะเวลาดำเนินมาตรการต่างๆ ทั้งในส่วนที่เกี่ยวข้องกับภาครัฐและเอกชน เพื่อสร้างความชัดเจนในการก้าวเข้าสู่เออีซีต่อไป” นายประเวช กล่าว
ทั้งนี้ ธุรกิจประกันชีวิตไทยมีจุดแข็งที่สามารถแข่งขันกับประเทศอื่นได้ในเรื่องตัวแทนประกันชีวิต นายหน้าประกันภัย ที่มีความเข้าใจสภาพตลาดและผู้บริโภคเป็นอย่างดี ซึ่งแม้ธุรกิจประกันชีวิตไทยจะมีการขยายตัวค่อนข้างสูง เมื่อเปรียบเทียบกับในภูมิภาคอาเซียน แต่อัตราส่วนจำนวนประชากรที่ทำประกันชีวิตยังน้อยอยู่ คิดเป็นกรมธรรม์ประกันภัยต่อจำนวนประชากร 28% จึงมีโอกาสที่จะขยายตัวได้อีกมาก และยังมีนโยบายผลักดันการประกันชีวิตรายย่อย รวมถึงการกระตุ้นการออมผ่านผลิตภัณฑ์การประกันชีวิตอีก เพื่อให้การประกันชีวิตเป็นหลักประกันความมั่นคงให้กับชีวิต และทรัพย์สินของประชาชน 
นอกจากนี้ เพื่อให้การขยายตัวของธุรกิจประกันภัยเป็นไปอย่างมีประสิทธิภาพ สำนักงาน คปภ.จะจัดตั้งสำนักงานประกันภัย (Insurance Bureau) เพื่อเป็นศูนย์กลางข้อมูลธุรกิจประกันภัยและเผยแพร่ให้บริษัทนำไปใช้ในการพัฒนาธุรกิจประกันภัยต่อไป